钦定古今图书集成/明伦汇编/氏族典/第140卷 > 《廖用贤尚友录》 > 元咺
## 钦定古今图书集成/明伦汇编/氏族典/第140卷 > 《廖用贤尚友录》 > 元咺

按《左传僖公二十八年》：卫侯闻楚师败，惧，出奔楚，遂
适陈，使元咺奉叔武以受盟。癸亥，王子虎盟诸侯于
王庭。或诉元咺于卫侯曰：“立叔武矣。”其子角从公，公
使杀之。咺不废命，奉夷叔以入守。六月，晋人复卫侯。
甯武子与卫人盟于宛濮，卫侯先期入，甯子先，长牂
守门，以为使也，与之乘而入。公子歂犬、华仲前驱。叔
武将沐，闻君至，喜，捉发走出，前驱射而杀之。公知其
无罪也，枕之股而哭之。歂犬走出，公使杀之。元咺出
奔晋。冬，会于温。卫侯与元咺讼，卫侯，不胜，执卫侯，归
之于京师，寘诸深室。元咺归于卫，立公子瑕三十年。
公为之请纳玉于王与晋侯，皆十玨，王许之。秋，乃释
卫侯。卫侯使赂周歂冶廑，曰：“苟能纳我，吾使尔为卿。”
周冶杀元咺。